dh-unibe/image-text_koenigsfelden-charters-post-1500 huggingface dataset:
12 février 1361
Wir der schulth̄ und der rat ze Sultz tuͦnt kunt allen den die disen brief sehent oder hoerent lesen ✳ das vor
uns in offenem geriht ✳ Peter Kempfelin ein burgˀ ze Sultz verjah und bekand das er durch sinē nutz un̄ frōmen hat
enpfangen im und allen sinē erben ze einem rehten erb von Ruͤdiger von Watwilr einem burgˀ ze Sultz der doze mal wissenthafter schaffener was der erwrdigē geistlichē froͧwn der eptischin un̄ des convētes ze Kùnigsvelt Sant
Claren orden gelegen in Costentzer bistuͦm an der selben froͧwen stat un̄ in irem nāmen Ruͤdigˀ von Watwilr vorgenāt
im dise nach gescribenē zehē schatz reben leh ze einem rehtē erb ✳ un̄ ist dis die benemide der reben gelegen in Sultz ban
vier schatz in dem Alschwilr berg nebent Baebelnhein. it̄ zwene schatz in dem Alschwilr berg nebent dem alten Niesszen. ✳ itē
zwene schatz bi dem Aetzen Burnē nebent Benner. ✳ und zwene schatz am Ractershein weg nebent Bertschin Zwengelī.
dise vorbenemitē reben hat Petˀ Kempfelin vorgenāt enpfangē im un̄ allen sinē erben umb den dritten teil alles wins
so uf den vor gnemitē reben wahset ane alle gevˀde den selben dritten teil wins der obgenant enpfaher un̄ sin erbē jergelich
und alle jar ze herbist ze zinse geben sol der eptischin un̄ dem convēt ze Kùnigesvelt vorgenāt oder iren gewissen bottē
und antwrtten an der selben froͧwn schdē gen Sultz in die stat in ir trotten. ✳ es ist oͧch mit rehtē gedinge beredet das
man die vorgenemitē reben in guͦtem bu haben sol die helder und die stok reben in erē an holtz un̄ an stekē un̄ jergelich uf je einē schatz der vorgenemitē reben einen karrich geladen mistes tuͦn und legen un̄ jergelich sol man ze rehter
zit die vorgenemiten reben schoͧwn. ✳ wenne aber der obgenant enpfaher oder sine erben niht wellent gan mit den schoͧwˀn
so mag mit rehtē gedinge wer denne der obgenāten froͧwn von Kùngisvelt schaffener ist zwene erber man ze Sultz
zuͦ im nemmē die do mitte koennē un̄ uf die obgenemitē rebē gan un̄ schoͧwn un̄ was missebuwes uf den vorgenātten
reben wir funden den soelent die schoͧwer erkennē un̄ schetzen ✳ un̄ was si schetzent das sol der denne schaffener ist vō
dem bluͦmen ab den rebē in nēmen un̄ den froͧwn und im behaben un̄ ùber das sol der vorgenāt enpfaher und sin erben
in der selben jar frist den misse bu der uf den reben funden ist mit den anderē wrhtē ze rehtē ziten uf die vorgenātten reben tuͦn und widerkeren ane gevˀde. ✳ wenne man oͧch ze herbist die vorgenātten reben lesen wil so sol man
es vor alssen wissen der vorgenemitē froͧwn schaffener das er sinen wnne botten bi den leserē hab an der vorgenemitē
froͧwn schaden und alles ane gevˀde. ✳ har ùber ze einer gantzē sicherheit aller dirre vorgescribenē domge jamt wor der
sculth̄ und der rat vorgenāt durch beder teil bette unser stette ingeseigel an diesen breif gehenket der wart gegebē
da man zalt vō gottes gebùrde hundert sehtzig un̄ ein jar des nehestē fritages nach sant Agatten tag. ✳